Jinħatru 30 Surġent tal-Pulizija 30 kuntistabbli tal-Pulizija, illum waranofsinhar ġew promossi fil-kariga ta' surġent, f'ċerimonja li saret fil-Kwartieri Ġenerali tal-Pulizija, il-Floriana. Iċ-ċerimonja kienet ippreseduta mill-Ministru għall-Intern, is-Sigurtà Nazzjonali u l-Infurzar tal-Liġi, Dr Byron Camilleri u mill-Kummissarju tal-Pulizija, is-Sur Angelo Gafà. B'kollox inħatru 18-il raġel u 12-il mara bħala surġenti tal-Pulizija. Il-Ministru Byron Camilleri, appella lis-surġenti l-ġodda sabiex jibqgħu jkunu ambizzjużi. Huwa spjega kif fil-karriera tagħhom iridu jkunu huma l-ambaxxaturi tad-dixxiplina fi ħdan il-Korp tal-Pulizija. "Tistriħux għax issa sirtu surġenti. Oħorġu għal ġurnata tax-xogħol biex tkunu ta' eżempju għall-kollegi l-oħra", qal il-Ministru Camilleri. Il-Kummissarju tal-Pulizija, is-Sur Angelo Gafà, indirizza lis-surġenti l-ġodda u qal li dak kollu li se jagħmlu, mhux biss se jħalli impatt fuqhom infushom, imma fuq l-operat kollu tal-Korp. Huwa qal li t-triq 'il quddiem hija li l-Korp tal-Pulizija jkun aktar proattiv. "Irridu naraw li jkun hemm aktar kommunikazzjoni mal-vittmi għax din tagħmel differenza. Il-vittmi rridu npoġġuhom fiċ-ċentru tal-operat tagħna. Tridu timxu bl-eżempju ħalli nirbħu l-fiduċja tannies, għax nafu li n-nies iridu Korp tal-Pulizija serju", qal il-Kummissarju tal-Pulizija. Il-Ministru Byron Camilleri u l-Kummissarju Angelo Gafà awguraw lis-surġenti u rringrazzjawhom tal-kontribut li qed jagħtu lill-pajjiż bħala membri tal-Korp tal-Pulizija.